Likumprojekts

**Grozījums Covid-19 infekcijas izplatības seku pārvarēšanas likumā**

Izdarīt Covid-19 infekcijas izplatības seku pārvarēšanas likumā (Latvijas Vēstnesis, 2020, 110.A, 247.A nr.; 2021, 37., 50.B, 55.A, 68.A, 73.A, 118., 129.A, 186.A, 207., 232., 244.B, 248.B nr.; 2022, 15.nr.) šādu grozījumu:

Izteikt 5.pantu šādā redakcijā:

“5. Pašvaldībām 2020., 2021. un 2022. gadā ir tiesības noteikt citus nekustamā īpašuma nodokļa samaksas termiņus, kas atšķiras no likumā “Par nekustamā īpašuma nodokli” noteiktajiem, tos pārceļot uz vēlāku laiku attiecīgā taksācijas gada ietvaros. Par taksācijas gadam aprēķināto nekustamā īpašuma nodokļa maksājuma kavējumu likuma “Par nodokļiem un nodevām” 29. panta otrajā daļā noteiktā nokavējuma nauda netiek aprēķināta, ja maksājums ir veikts līdz taksācijas gada 31. decembrim. Ja taksācijas gadam aprēķinātais nekustamā īpašuma nodokļa maksājums līdz taksācijas gada 31. decembrim nav veikts, nodokļa maksājumam, sākot ar nākamā taksācijas gada 1. janvāri, tiek aprēķināta nokavējuma nauda likumā noteiktajā apmērā.”

Likums stājas spēkā nākamajā dienā pēc tā izsludināšanas.

**Likumprojekta**

**„Grozījums Covid-19 infekcijas izplatības seku pārvarēšanas likumā”**

**anotācija**

**1. Kādēļ likums ir vajadzīgs?**

Likumprojekta „Grozījums Covid-19 infekcijas izplatības seku pārvarēšanas likumā” (turpmāk – likumprojekts) mērķis ir noteikt tiesisko regulējumu nekustamā īpašuma nodokļa (turpmāk – NĪN) nomaksas termiņa pārcelšanai.

Atbilstoši likumā “Par nekustamā īpašuma nodokli” 6. panta trešajā daļā noteiktajam NĪN maksājams reizi ceturksnī — ne vēlāk kā 31.martā, 15.maijā, 15.augustā un 15.novembrī — vienas ceturtdaļas apmērā no nodokļa gada summas. 2022.gads ir sācies ar vairākiem ekonomiskiem un finansiāliem satricinājumiem. Enerģētiskā krīze sinerģijā ar Covid-19 pandēmijas izraisīto ekonomisko krīzi ir radījusi būtisku apdraudējumu iedzīvotāju un uzņēmēju maksātspējai, līdz ar to ir svarīgi meklēt efektīvus atbalsta instrumentus nodokļu maksātājiem. Ir saņemti sabiedrības viedokļi, ka ir nepieciešams turpināt Covid-19 krīzes pārvarēšanas ietvaros ieviestos atvieglojumus NĪN maksātājiem. Pašvaldības, ņemot vērā Latvijā izsludināto ārkārtas stāvokli, kā arī enerģētisko krīzi, arī 2022.gadā saņem daudz lūgumu pārcelt uz vēlāku laiku pirmo NĪN nomaksas termiņu, kas atbilstoši likumam “Par nekustamā īpašuma nodokli” ir 31.marts. Pārceļot pirmā NĪN maksājuma termiņu uz vēlāku laiku, kad ārkārtas stāvoklis būs beidzies, piemēram, uz 1.maiju, tiktu nodrošināta iespēja veikt NĪN maksājumu par gada 1.ceturksni bez papildu uzrēķina. Ja termiņš netiks pagarināts un nodoklis par gada 1.ceturksni līdz 31.martam netiks samaksāts, par attiecīgo nodokļa parāda daļu pašvaldībām būs jāaprēķina nokavējama nauda, kas šajā situācijā nebūtu īsti korekti. Pārceļot NĪN nomaksas termiņu par 1.ceturksni, visticamāk, būs jākoriģē arī maksājuma termiņš par 2.ceturksni.

Likumprojekts paredz iespēju visām pašvaldībām arī 2022.gadā noteikt no likuma “Par nekustamā īpašuma nodokli” atšķirīgus NĪN nomaksas termiņus, tos pārceļot uz vēlāku laiku 2022.gada ietvaros. Minētās tiesības pašvaldība var īstenot gan pieņemot lēmumu par visiem nodokļa maksātājiem, gan nosakot noteiktas nodokļa maksātāju kategorijas, kā arī minēto lēmumu publiski ir jādara zināmu nodokļu maksātājiem, piem., publicējot pašvaldības mājas interneta lapā. Ja nodokļu maksātājs 2022.gadā aprēķināto NĪN maksājumu veiks līdz 31.decembrim, tad par 2022.gadam aprēķināto NĪN maksājuma kavējumu (vēlāk nekā likumā “Par nekustamā īpašuma nodokli” noteiktajos termiņos) netiek aprēķināta likuma “Par nodokļiem un nodevām” 29.panta otrajā daļā noteiktā nokavējuma nauda.

**2. Kāda var būt likuma ietekme uz sabiedrības un tautsaimniecības attīstību?**

Nodokļa maksātājiem veicot par 2022.gadu aprēķinātā NĪN apmaksu līdz 2022.gada 31.decembrim, netiks aprēķināta likuma “Par nodokļiem un nodevām” 29.panta otrajā daļā noteiktā nokavējuma nauda.

**3. Kāda var būt likuma ietekme uz valsts budžetu un pašvaldību budžetiem?**

Atbilstoši pašvaldības pieņemtajiem lēmumiem, 2022.gada laikā pa ceturkšņiem var mainīties NĪN ieņēmumu naudas plūsma, bet likumprojekts paredz kopējo NĪN maksājumu nodrošināt 2022.gada ietvaros.

**4. Kāda var būt likuma ietekme uz spēkā esošo tiesību normu sistēmu?**

Likumprojekts šo jomu neskar.

**5. Kādām Latvijas starptautiskajām saistībām atbilst likumprojekts?**

Likumprojekts šo jomu neskar.

**6. Kādas konsultācijas notikušas, sagatavojot likumprojektu?**

Likumprojekta izstrādes gaitā notikušas konsultācijas ar Latvijas Pašvaldību savienību.

**7. Kā tiks nodrošināta likuma izpilde?**

Likumprojekta izpildi nodrošinās pašvaldības.

Komisijas priekšsēdētājs M.Bondars